Foto’s: Sol-Tech skep hoop vir jongmenseFoto: Adéle Changuion In Suid-Afrika is daar ŉ geweldige tekort aan mense met skaars vaardighede soos dieselwerktuigkundiges, passer en draaiers, meulmakers en sweisers. Volgens Phillip Minnaar, Hoof van Sol-Tech, kort die land ongeveer 30 000 ambagspersone per jaar. “Op hierdie stadium haal ons op nasionale vlak nie eens 11 000 per jaar nie.” Sol-Tech is ŉ privaat instelling wat ambagsopleiding doen om hierdie leemte te help vul, maar hulle fokus ook op gehalte opleiding. Een van Sol-Tech se doelwitte is om voortreflike opleiding en produkte te bied. Minnaar sê die instelling kyk ook na nywerhede se behoeftes sodat Sol-Tech se opleiding relevant kan bly. “Ons wil nie net oplei ter wille van opleiding nie.” Sol-Tech het twee kampusse wat ongeveer 560 studente akkommodeer. Die een kampus fokus op die teoretiese komponent en die ander op werkswinkelopleiding en byna 600 studente ontvang hul opleiding van kontrakteurs buite kampusverband. “Uiteraard sal mens dit op een kampus wil hê, maar tans is dit prakties nie haalbaar nie.” Sol-tech lewer ongeveer 300 gekwalifiseerde studente per jaar aan die bedryf. Minnaar sê dat die innametempo nie noodwendig die uitsettempo is nie, omdat party studente hul studies staak, of oorgeneem word deur ander maatskappye. Volgens Minnaar is die voorkeurstudent iemand wat van ŉ tegniese skool af kom met die regte vakke en ŉ teoretiese grondslag nodig het voordat hy met praktiese opleiding kan begin. “Omdat hy met ŉ klomp toerusting te doen gaan kry, is die teoretiese grondslag nodig.” Maar Minnaar sê ook daar is wel plek vir ŉ student met ŉ akademiese matriek. Dié kandidaat sal net eers ŉ jaar se teoretiese opleiding ontvang wat fokus op wiskunde, wetenskap en tegniese tekeninge. “Ons kry ook aansoeke van studente wat skool met ŉ graad 9 of 10 kwalifikasie verlaat het en dan moet ons ook heropleiding vir dié vakke doen.” Minnaar sê as die student gemotiveer is, is daar ŉ plek vir hom by Sol-Tech. Frans Barnard, ŉ student by Sol-Tech, sê hy kwalifiseer hierdie jaar as elektrisiën en dat hy vreeslik opgewonde is oor sy toekoms. “Sol-Tech het my so baie gehelp, dit was regtig ŉ ongelooflike ervaring.” Hy meen dat dié instansie ook baie gegroei en ontwikkel het in die tyd wat hy daar studeer het. Dié instansie is een van die min opleidinginstellings wat twee dienste aan studente verskaf. Studente ontvang nie net volledige opleiding nie, maar word ook geplaas by ŉ werkgewer. ŉ Plasingsmaatskappy genaamd Ajani, wat dienste eksklusief aan Sol-Tech lewer, gaan uit na potensiële werkgewers om ŉ werksgeleentheid vir Sol-Tech se studente te kry. André Vermaak, uitvoerende hoof van Ajani, sê hulle kry positiewe terugvoer van werkgewers en dat die aanvraag na studente toeneem. “Sol-Tech se gehalte-studente is eintlik die hoofrede waarom hulle in diens geneem word. Waar ŉ maatskappy eers een van Sol-Tech se studente sou neem, sal dieselfde maatskappy vandag agt studente vat.” Volgens Jennie le Grange, afdelingshoof by Ajani, begin werkgewers Sol-Tech al self nader vir studente. “Die werkgewers is baie ingenome met die werk wat Sol-Tech se studente lewer en stel ook die meeste van die tyd daardie student permanent aan wanneer hy gekwalifiseer is.” Minnaar sê Sol-Tech streef daarna om die voorkeur-instelling vir ambagsopleiding in Suid-Afrika te word en hy meen dat hulle sterk soontoe op pad is. In ŉ land waar regstellende aksie jongmense se kans op werk verminder, skep Sol-Tech hoop en gee hulle die kans om vir hulself ŉ toekoms in Suid-Afrika te vestig. Besoek gerus Sol-Tech se webblad vir meer besonderhede.